હેલિકૉપ્ટર સર્વિસ બંધ હતી એટલે બીજા દિવસે એટલે કે પંદરમીની સવારે અમે ગૌરીકુંડથી સાડાપાંચ વાગ્યે ડોળી કરીને કેદારનાથ તરફ આગળ વધ્યાં. ગૌરીકુંડથી કેદારનાથ અંદાજે ૧૪ કિલોમીટર જેટલો રૂટ છે. એ દિવસે સવારથી જ ઝરમર વરસાદ શરૂ થઈ ગયો હતો. સુકાઈ ગયેલાં ઝરણાં પણ નીકળવા માંડ્યાં હતાં. આહ્લાદક વાતાવરણ ધીમે-ધીમે પ્રણયમય બનતું જતું હોય એવું લાગતું હતું. ડોળીવાળા સાથે વાતો કરતો હતો એટલે ખબર પડી કે આ સીઝનમાં જનરલી વરસાદ ત્યાં નથી પડતો, પણ આ વર્ષે જ પડ્યો છે. હું એ સમયે મજાકમાં બોલ્યો પણ હતો કે ભોળાનાથે મને વરસાદી વાતાવરણનું ઉત્તરાખંડ દેખાડવા માટે જ વરસાદ મોકલ્યો છે.